Getuies in Thandi Modise-saak móét in hof verskynKapt. Tebogo Mokolobate. Foto: AfriForum Bejani Chauke, pres. Cyril Ramaphosa se raadgewer, en kapt. Tebogo Mokolobate moet op 29 April in die Potchefstroomse landdroshof verskyn óf arrestasie staar hulle in die gesig. Hulle is as getuies gedagvaar in die private vervolging van Thandi Modise waarin AfriForum se private vervolgingseenheid namens die Nasionale Dierebeskermingsvereniging (NDBV) optree. AfriForum se private vervolgingseenheid het dié persone kragtens artikel 205 van die Strafproseswet verplig om vroeër vandeesmaand in die Potchefstroomse landdroshof te verskyn ten einde die vervolgingspan van wesenlike en relevante inligting ten aansien van die saak teen Modise te voorsien. Chauke was nie tydens die hofverrigtinge teenwoordig nie en sy regsverteenwoordiger het aangedui dat hy weens mediese redes nie teenwoordig kon wees nie. AfriForum het egter ’n aansoek ingedien vir die uitreiking van ’n lasbrief wat oorgehou is tot 29 April. Indien Chauke nie ’n verklaring verskaf tot bevrediging van die ondersoekbeampte nie, kan hy in hegtenis geneem word indien hy nie Maandag in die hof teenwoordig is nie. Thandi Modise. Foto: Werner Beukes/SAPA Mokolobate het wel met die ondersoekbeampte van die private vervolgingseenheid gekonsulteer, maar geen verklaring is verskaf wat antwoorde op die wesenlike vrae bevat nie. Chauke was tydens die pleging van die beweerde misdaad Modise se raadgewer. Mokolobate is ’n kaptein in die SAPD en was ten tyde van die pleging van die beweerde misdaad die hoof van Modise se sekuriteit. Chauke en Mokolobate het geweier om verklarings aan die private vervolgingseenheid te gee, maar is ingevolge artikel 205 gedagvaar om hul verklarings af te lê. Artikel 205 is veral daarop gemik om persone wat oor inligting omtrent ’n beweerde misdaad beskik, maar dit nie aan die ondersoekers wil openbaar nie, te dwing om die inligting te verskaf. Die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke. Die oorlewende diere, insluitend varke, skape, hoenders en bokke, is sonder kos en water gelaat en was in ’n desperate toestand. Die NDBV moes 162 diere weens die nypende omstandighede van kant maak.